Premierul Dăncilă îl lasă în ofsaid pe Liviu Dragnea: Și-a anunțat prezența la Palatul Cotroceni, la recepția oferită de președintele Iohannis cu ocazia Zilei Naționale

Guvernul a anunțat vineri că premierul Viorica Dăncilă va participa la recepția de Ziua Națională de la Palatul Cotroceni, găzduită de președintele Klaus Iohannis.

Dăncilă este astfel primul premier PSD din ultimii doi ani care dă curs invitației președintelui, în ciuda boicotării evenimentului de către șeful ei de partid.

Liviu Dragnea a anunțat încă de luni că nu va fi prezent la recepţia de la Cotroceni organizată de Ziua Naţională a României. Tot luni, întrebat de jurnaliști unde va participa la ceremoniile organizate cu prilejul Zilei Naționale, Dragnea nu a putut da un răspuns, afirmând că speră să nu fie bolnav în această zi.

Joi a venit însă și răspunsul liderului PSD: a anunțat că va lipsi de la evenimentele organizate cu ocazia Zilei Naționale invocând o presupusă afecțiune de sănătate, pe care însă el a anticipat-o încă de la începutul săptămânii.

”Pe data de 1 decembrie, Domnul președinte Liviu Dragnea, nu va participa la evenimentele organizate cu prilejul Zilei Naționale a României . (Medicul nu-i recomanda sa stea în frig atâtea ore. )”, se arată într-un mesaj transmis de consilierii președintelui Camerei Deputaților.

În ultimii doi ani, Liviu Dragnea și Călin Popescu Tăriceanu nu au mai participat la evenimente publice, evitând să mai iasă în între oameni, în medii necontrolate, de frica posibilelor huiduieli pe care le-ar putea încasa.

La rândul său, preşedintele Senatului, a anunțat și el marţi că nu va merge la recepţia de la Palatul Cotroceni dedicată Zilei Naţionale. „Nu am stabilit programul pentru 1 Decembrie. La recepţie vă spun clar că nu merg”, a precizat Tăriceanu la Senat.

Citește și: De frica posibilelor huiduieli, Liviu Dragnea nu are curajul să iasă în public nici măcar de Centenar: ”Medicul nu-i recomandă să stea în frig atâtea ore”

Foto: Inquam Photos / Octav Ganea